## Rješenje kojim se društvu Lauter d.o.o. za zastupanje u osiguranju, Zadar, oduzima dozvola za obavljanje poslova zastupanja u osiguranju

### NN 1/2012 (2.1.2012.), Rješenje kojim se društvu Lauter d.o.o. za zastupanje u osiguranju, Zadar, oduzima dozvola za obavljanje poslova zastupanja u osiguranju

HRVATSKA AGENCIJA ZA NADZOR FINANCIJSKIH USLUGA

18

Na temelju odredbe članka 15. točka 4. alineja 3. Zakona o Hrvatskoj agenciji za nadzor financijskih usluga (»Narodne novine« broj 140/05), i članka 12. Zakona o osiguranju (»Narodne novine« broj 151/05, 87/08 i 82/09), Uprava Hrvatske agencije za nadzor financijskih usluga, u postupku nadzora nad društvom Lauter d.o.o. za zastupanje u osiguranju, II. zasjedanje ZAVNOH-a 8, Zadar, po službenoj dužnosti, na sjednici održanoj 22. prosinca 2011. donijela je

RJEŠENJE

I. Društvu Lauter d.o.o. za zastupanje u osiguranju, II. zasjedanje ZAVNOH-a 8, Zadar, oduzima se dozvola za obavljanje poslova zastupanja u osiguranju izdana 6. studenoga 2009. rješenjem Hrvatske agencije za nadzor financijskih usluga klasa: UP/I-453-02/09-37/74, urbroj: 326-112-09-2.

II. Ovo rješenje objavit će se u »Narodnim novinama«.

Obrazloženje

Dana 12. prosinca 2011. Hrvatska agencija za nadzor financijskih usluga (dalje u tekstu: Agencija) uputila je pismeno društvu Lauter d.o.o. za zastupanje u osiguranju, II. zasjedanje ZAVNOH-a 8, Zadar, (dalje u tekstu: Društvu), u kojemu je zatražila da se Društvo očituje tko je odgovorna osoba za obavljanje poslova zastupanja u osiguranju dok je jedina odgovorna osoba i ovlašteni zastupnik u osiguranju, direktorica Društva Romina Pleša na porodiljnom dopustu te je navedeno da je Društvo 16. studenoga 2011. godine dostavilo isključivo statističko izvješće za prvi, drugi i treći kvartal 2010. godine, kao i statističko izvješće za prvi, drugi i treći kvartal 2011. godine u kojem je iskazan prihod od zastupanja u osiguranju za sva tri kvartala u iznosu od 0,00 kn, a što je različito od statističkog izvješća za treći kvartal 2011. godine dostavljenog 3. listopada 2011. godine u kojem je naveden iznos fakturirane provizije za neživotna osiguranja u razdoblju 1. 1. – 30. 9. 2011. u iznosu od 240,79 kn, a ukazano je i na činjenicu da nije dostavljeno financijsko izvješće (bilanca i računa dobiti i gubitka) za drugi kvartal 2010. godine, kao i za drugi kvartal 2011. godine.

Društvo je upozoreno da je nedostavljanjem financijskih izvješća postupilo protivno odredbama Pravilnika o obliku i sadržaju financijskog i statističkog izvješća društava za zastupanje u osiguranju, odnosno društava za posredovanje u osiguranju i reosiguranju (»Narodne novine« broj 149/09 i 42/10) koje propisuju obvezu društva za zastupanje u osiguranju da sastavljaju i dostavljaju financijska i statistička izvješća u obliku i u roku propisanim navedenim Pravilnikom.

Osim navedenog, Društvo je upozoreno da je odredbom članka 252. stavka 4. točke 7. Zakona o osiguranju propisano da će Agencija oduzeti dozvolu za obavljanje poslova zastupanja u osiguranju ako su prestali postojati uvjeti iz stavka 3. tog članka, odnosno ako Društvo nema zaposlenog ovlaštenog zastupnika u osiguranju koji obavlja poslove zastupanja u osiguranju.

Dana 12. prosinca 2011. Agencija je primila podnesak Društva u kojem se navodi da je adresa Društva promijenjena te umjesto Grgura Budislavića 99, sada glasi: II. zasjedanje ZAVNOH-a 8, Zadar.

Dana 20. prosinca 2011. Agencija je primila očitovanje Društva, na pismeno Agencije od 12. prosinca 2011., uz koje su dostavljena financijska izvješća (bilanca i račun dobiti i gubitka) za drugi kvartal 2010. godine i 2011. godine. U očitovanju Društva navedeno je da je porodiljni dopust Romane Pleša, direktorice i jedine zaposlene osobe u Društvu, započeo 2. studenog 2010. s očekivanim trajanjem do 1. studenog 2013. godine. Navodi se i da je zbog porodiljnog dopusta jedine zaposlenice Društva, ured Društva privremeno zatvoren. U odnosu na kašnjenje u dostavljanju financijskih izvještaja, Društvo se opravdava neiskustvom i navodi da navedena obveza nije bila poznata njihovom knjigovodstvu te da je knjigovođa Društva dugo bio odsutan.

Slijedom navedenog, Agencija je utvrdila da Društvo više ne ispunjava uvjete za rad iz članka 252. stavka 3. točke 2. Zakona o osiguranju, jer od 2. studenoga 2010., zbog odlaska jedine zaposlenice na porodiljni dopust, Društvo nema zaposlenog zastupnika u osiguranju koji obavlja poslove zastupanja u osiguranju, zbog čega su ispunjeni uvjeti za oduzimanje dozvole za obavljanje poslova zastupanja u osiguranju propisani odredbom članka 252. stavka 4. točke 7. Zakona o osiguranju, pa je Agencija na temelju utvrđenog činjeničnog stanja i članka 252. stavka 4. točke 7. Zakona o osiguranju odlučila kao u izreci ovog rješenja.

Sukladno odredbi članka 8. stavak 4. Zakona o Hrvatskoj agenciji za nadzor financijskih usluga (»Narodne novine« broj 140/05), ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-453-02/11-37/97
Urbroj: 326-112-11-5
Zagreb, 22. prosinca 2011.

Zamjenik predsjednika Uprave
Željko Kopčić, v. r.

Rješenje, NN 1/2012-18